Period: Old Babylonian
Genre: Literary
Transliteration:
<SURFACE>
lugal ma₂ na-mu <unk>
...me nam-nun-na-še₃
...ki-uri u₆ mu-e
kar kul-ab₄{ki}ba-ke₄ ma₂ na-ga-am₃-mi-in-us₂
am gal hur-saŋ-ŋa₂ a₂ il₂-il₂-la-da
udu en zid-de₃ šu-a la₂-a-da
maš₂ su₄ maš₂ za la₂ gaba-a tab-ba-da
{d}inana-ra eš₃ e₂-an-na-ka mu-na-da-an-ku₄-ku₄-u₃
sipad zid šul-gi-re šag₄ ki aŋ₂ tug₂-ba₁₃ tug₂ mu-mur₁₀
hi-li men-še₃ saŋ-ŋa₂ mi-ni-ŋal₂
{d}inana-ke₄ u₆ mu-ni-dug₄
ni₂-te-ni-še₃ šir₃ ba-ši-ni-ra
en₃-du-še₃ im-e
lugal-ra u₃-mu-un-ra
a mu-na-tu₁₇-a-gin₇
su-ba du₅-mu-zid-ra a mu-na-tu₁₇-a-gin₇
im da-ŋu₁₀ šu tag-ge₄ dug₄-ga-gin₇
u₃ šembulugₓ(|ŠIM×KUŠU₂|)-ga ka-ŋu₁₀ gun₅-gun₅-na-gin₇
šembi₂-zid i₃-bi₂-ŋa₂ mi-ni-mar-mar-ra-gin₇
šu na-aŋ₂-sag₉-ga-na-ka
ib₂-ib₂-ŋu₁₀ mi-ni-dim₂-dim₂-ma₃-gin₇
u₃-mu-un i₃-nu₂ kug {d}inana{na}še₃
su-ba du₅-mu-zid-de₃
ur₂-ra ga i₃-du₈-a-na-gin₇
...<unk> a₂ gi-rin-ŋa₂ <unk> in <unk> <unk> na-gin₇
...saŋ kaš saŋ-gin₇
mu-uš mu-tag-ga-gin₇
siki-ur₂-ŋu₁₀...
siki-pa-ŋu₁₀ a-ne in-da-an-dug₄-ga-gin₇
gal₄ kug-ŋa₂ šu bi₂-in-ma-ra-gin₇
šag₄ ze₂-ba-ŋa₂ u₃...bi i₃...nu₂-a-gin₇
ma₂ <unk> ni-gin₇...
ma₂ sal-la-ni-gin₇ mu-un-til-til-la-gin₇
ki-nu₂-a mi₂ ŋa₂-ni-dug₄-ga-a-gin₇
u₃-mu-un-ra mi₂ da-an-dug₄
na-aŋ₂ ze₂-eb₂ du₁₀-mu-ni-ib₂-tar{ar}
sipad zid šul-gi-ra mi₂ da-an-dug₄
na-aŋ₂ ze₂-eb₂ du₁₀-mu-ni-ib₂-tar{ar}
a₂-gar₃-ra-na mi₂-eš₂ da-an-dug₄
na-aŋ₂-sipad kur-kur-ra
na-aŋ₂-še₃ du₁₀-mu-ni-ib₂-tar{ar}
nin su₃-ra₂-aŋ₂ an-na
hi-li saŋ gig₂-ga
munus šul-la ama-ni-ra dirig-ga
a-a-ni me ba-a
{d}inana dumu {d}suen-na-ke₄
šul-gi dumu {d}nin-sumun₂-ka-ra
nam mu-ni-ib₂-tar-re
me₃-a igi-še₃ ŋen-zu ŋe₂₆-me-en₃
šen-šen-na kuš₇-gin₇ tukul la₂-zu-me-en₃
unken-na ka-mud-ŋal₂-zu-me-en₃
har-ra-an-na zi-šag₄-ŋal₂-zu ŋe₂₆-me-en
sipad šag₄-ge pad₃-da...kug-ga-me-en₃
lugal u₂-a zid e₂-an-na-me-en₃
šuba₃ iri₁₂-gal an-na-me-en₃
<unk> e ba-ab-du₇-u₃
barag mah-ha saŋ il₂-la-a ba-ab-du₇-me-en₃
{ŋiš}gu-za za-gin₃-na dur₂ ŋar-ra-a ba-ab-du₇-u₃
saŋ-zu men gun₃-a ba-ab-du₇-u₃
bar-zu-še₃ {tug₂}zulumhi sud-de₃ ba-ab-du₇-u₃
tug₂ nam-lugal-la₂-ka šag₄ la₂-a ba-ab-du₇-u₃
mitum-ma a₂ il₂-de₃ ba-ab-du₇-u₃
{ŋiš}tukul-a dub₃ bad-ba₉-re₆ ba-ab-du₇-u₃
ti sud {ŋiš}pan si sa₂-e-de₃ ba-ab-du₇-u₃
{ŋiš}ilar {kuš}gur₂₁{ur₃}ra zag keše₂-ra₂-a ba-ab-du₇-u₃
šu-zu-še₃ ŋidru kug-ge ba-ab-du₇-u₃
ŋiri₃-zu-še₃ {kuš}e-sir₂ kug-ge ba-ab-du₇-u₃
dub₃-tuku-me-en₃ har-ra-an-na kaš₄ di-de₃ ba-ab-du₇-u₃
amar za-gin₃-na-gin₇ gaba kug-ŋa₂ a-ne di-de₃ ba-ab-du₇-u₃
šag₄ ki aŋ₂-zu-u₃ ud he₂-em-su₃-re₆-e
an-ne₂ mi-ri-in-ak na-da-ab-kur₂-re
{d}en-lil₂ lu₂ nam tar-tar-re-de₃ šu na-an-ni-ib-bal-e
{d}inana-ke₄ mi₂ mu-ni-in-dug₄
šag₄ hul₂-la {d}nin-e₂-gal-ka zu
maš₂ gig₂ umbin ba-an-kiŋ₂
maš₂ babbar₂ a ba-an-tu₁₇-tu₁₇
am hur-saŋ-ŋa₂ giri₁₇-še₃ ba-an-la₂-la₂
e₂ ninda₂ mah gu₃ nun di-dam
šul {d}utu-u₃ eš₃ e₂-babbar₂-ra mu-na-ni-ib₂-ku₄-ku₄
šul {d}utu-u₃ saŋ-ki zalag-ga-ni mu-ši-ib₂-zi-zi
šul-gi sipad zid...nam...
...inim gun₃-gun₃ igi sag₉-sag₉
ur-saŋ kalag-ga piriŋ-še₃ tud-da
sumun₂ tur nam-šul-ba gub-ba
lipiš-tuku ne₃-ni-e nu-keše₂-ra₂
hur-saŋ gal-gal-la ŋiri₃-ni ŋar
ur-saŋ kur-ra mu-degₓ(RI)-degₓ(RI)-ge-eš
barag-barag-ge ŋiri₃ sa-ga i₃-mi-dug₄
mu-zu zag an-na-še₃ mu-u₃-ŋar
lugal-zu {d}dil-im₂-babbar₂-ra silim-ma ŋen-na
enegir₃{ki} iri me-lem₄-ma du₃-a
ma₂ nam-ga-am₃-mi-in-us₂
a nun-ne₂ šag₄ kug-ga ru-a kur šubaₓ(|MUŠ.ŠA|) tud-da-a
{d}nin-a-zu gud-sumun₂ naŋ-a ad-ba gu₃ di-gin₇
<unk>...
...
...zu-ra...
<unk>...<unk> <unk>...
...lal₃-gin₇ i₃-nun...
...ki-bal-ta ŋen-na...
lugal en inim šudu₃-da...šag₄ mu-ni-pad₃-pad₃-de₃
sipad šul-gi en šudu₃-da...šag₄ mu-ni-pad₃-pad₃-de₃
lugal...a₂ šum₂-ma a-ba mu-da-ŋa₂-ŋa₂
<unk>...a-ba mu-ku₄-ku₄
<unk>...na-zu-u₃ a-ba ba-ta-e₃-e₃
...lu₂ šag₄-zu-u₃ mu-zu-a a₂-zu al na-me
...me₃-zu al i₃-bi₂-in-dug₄-ga
...sud-sud-da-zu a-na ba-ta-an-e₃-e₃
anzud{mušen}gin₇ gu₃ dub₂-da-zu-ne igi-zu-u₃ a-ba ba-gub
ud-gin₇ šeg₁₂ gi₄-gi₄-da-zu-ne
kur <unk> ba₉-ra₂ <unk> da hur-saŋ gi-gin₇ saŋ im-mi-sag₃-sag₃
kur-ra e₂-bi-a igi mu-ni-bar-bar
tidnum-e u₆ dug₃ i₃-mi-dug₄
{d}utu-gin₇ ni₂-zu-u₃ me₃-a dalla im-ma-ni-e₃
{d}nergal-gin₇ {ŋiš}tukul-zu-u₃ uš₂-a ka im-ma-ni-ba
ŋiš-gid₂-da-zu-u₃ u₃-mun kalam-ma-ka šu ba-ni-gid₂-gid₂
ig gal iri-a-me-en₃ bad₃ gal kalam-ma-me-en₃
sa-par₃ an ki-e dub-ba-me-en₃ {ŋiš}ud₅-saŋ ki-en-gi-da sig₉-ga-me-en₃
ar₂-zu-u₃ he₂-ŋal₂-la...hu-mu-ni-ib₂-pad₃-de₃
inim {d}en-lil₂-la₂ niŋ₂ gu-la-am₃ saŋ-za an-dul₃-eš₂ he₂-em-ak
šag₄ ki aŋ₂ {d}inana-ke₄ šu na-ri₂-bar-re
{d}nin-a-zu-u₃ <unk> <unk> šudu₃-da mi-ni-in-pad₃-pad₃-da-ta
u₈ zid-da sila₄ mu-ni-in-šar₂-šar₂{ar}
ud₅ zid-da maš₂ mu-ni-in-šar₂-šar₂{ar}
ab₂ babbar₂-ra amar bi₂-in-du₃-du₃
{d}nanna e₂-temen-ni₂-guru₃-na mu-na-da-an-ku₄-ku₄-u₃
e₂ nam-lugal e₂ he₂-du₇-ba <unk> ki kug-ba saŋ bi₂-in-il₂
lugal-a-ni {d}dil-im₂-babbar₂-re igi hul₂-hul₂-la-ni mu-ši-bar-ba-re
šul-gi sipad zid ki-en-gi-ra-ra nam mu-ni-ib₂-tar-re
ur-saŋ en gaba-ŋal₂ kur-kur-ra a₂ zid-da kalam-ma
u₃-ma gub-ba-ŋu₁₀-u₃ sa₂ bi₂-dug₄ inim mu-dug₄-ga im-ma-ni-ŋar
ki-bal nam ba-da-ku₅-ra₂-ŋa₂ e₂-bi du₆-du₆-ra₂ mi-ni-ŋar-ŋar
itid ud-sakar me šu du₇-du₇-ŋa₂ na-ba-an-kuš₂-u₃-de₃-e
{d}ezina₂-gin₇ mu-zu ka kalam-ma-ka ka kur-kur-ra-ka dug₃-ge-eš₂ he₂-eb-ŋal₂
...{d}nin-gal nin agrun-na-ke₄...{kuš}ummud-da-gin₇...hu-mu-ri₂-in-tal₂-tal₂
...nam dug₃ mu-ni-in-tar{ar}
e₂-gal-mah {d}nin-e₂-gal-la-kam barag kug-ga-a dur₂ ba-a-ŋar
{d}ištaran ki-en-gi-ra šag₄-ta niŋ₂-nam zu-u₃
di kalam-ma ki-bi-še₃ i₃-ku₅-re₆
ga-eš₈ kalam-ma ki-bi-še₃ i₃-ba-re
a₂-tuku sig₉-ga ša-ŋa₂-aš-še₃ la-ba-an <unk> e
ama dumu-ni-ir sag₉-ga mu-na-ab-be₂
dumu a-a-ni-ir niŋ₂-gen₆-na mu-na-ni-ib₂-gi₄-gi₄
ki-en-gi-re he₂-ŋal₂ mu-da-ab-si
urim₂{ki}e giri₁₇-zal mu-da-ab-sug₄
<unk> ni-še₃ ga-ki-tir-da mu-da-a-ŋa₂-ŋa₂
lugal-e ku-kur silim-e-eš₂ dug₄-ga-a nam-kalag-ga-ne-e dalla bi₂-in-e₃-a
nam-ur-saŋ-ŋa₂-ni šu zid bi₂-in-ŋa₂-ra
ki-bal-e gu₂ ki-še₃ bi₂-in-la₂-a
iri-me urim₂{ki}e he₂-ŋal₂-la gu₂-bi mi-ni-ib₂-zig₃-ga-a
lugal suhₓ(MUŠ) za-gin₃-na gun₃-a dumu {d}en-lil₂-la₂
men daŋal-la saŋ an-še₃ il₂-il₂
an-da ki mah-ha-na šag₄ kuš₂-u₃ ur₅-ra-aš-da barag gal-e sig₉-a
i₃-ti ud zal-la kalam-e kur-kur-re a-ne hul₂-la dug₄-dug₄
en {d}dil-im₂-babbar₂ za₃-mi₂
{d}nisaba za₃-mi₂

Cuneiform:
<SURFACE>
𒈗𒈣𒈾𒈬<unk>
...𒈨𒉆𒉣𒈾𒂠
...𒆠𒌵𒅆𒂍𒈬𒂊
𒋼𒀀𒆰𒀕𒆠𒁀𒆤𒈣𒈾𒂵𒀀𒀭𒈪𒅔𒍑
𒄠𒃲𒄯𒊕𒂷𒀉𒅍𒅍𒆷𒁕
𒇻𒂗𒍣𒉈𒋗𒀀𒇲𒀀𒁕
𒈧𒋜𒈧𒍝𒇲𒃮𒀀𒋰𒁀𒁕
𒀭𒈹𒊏𒀊𒂍𒀭𒈾𒅗𒈬𒈾𒁕𒀭𒆭𒆭𒅇
𒉺𒇻𒍣𒂄𒄀𒊑𒊮𒆠𒉘𒌆𒈨𒌆𒈬𒌆
𒄭𒇷𒃞𒂠𒊕𒂷𒈪𒉌𒅅
𒀭𒈹𒆤𒅆𒂍𒈬𒉌𒅗
𒉎𒋼𒉌𒂠𒂡𒁀𒅆𒉌𒊏
𒇷𒁺𒂠𒅎𒂊
𒈗𒊏𒅇𒈬𒌧𒊏
𒀀𒈬𒈾𒀀𒋗𒉀𒀀𒁶
𒋢𒁀𒂅𒈬𒍣𒊏𒀀𒈬𒈾𒀀𒋗𒉀𒀀𒁶
𒅎𒁕𒈬𒋗𒋳𒄄𒅗𒂵𒁶
𒅇𒋎𒂵𒅗𒈬𒈝𒈝𒈾𒁶
𒋆𒍣𒉌𒉈𒂷𒈪𒉌𒈥𒈥𒊏𒁶
𒋗𒈾𒉘𒊷𒂵𒈾𒅗
𒌈𒌈𒈬𒈪𒉌𒁶𒁶𒂷𒁶
𒅇𒈬𒌧𒉌𒈿𒆬𒀭𒈹𒈾𒂠
𒋢𒁀𒂅𒈬𒍣𒉈
𒌫𒊏𒂵𒉌𒂃𒀀𒈾𒁶
...<unk>𒀉𒄀𒆸𒂷<unk>𒅔<unk><unk>𒈾𒁶
...𒊕𒁉𒊕𒁶
𒈬𒍑𒈬𒋳𒂵𒁶
𒋠𒌫𒈬...
𒋠𒉺𒈬𒀀𒉈𒅔𒁕𒀭𒅗𒂵𒁶
𒊩𒆬𒂷𒋗𒉈𒅔𒈠𒊏𒁶
𒊮𒍢𒁀𒂷𒅇...𒁉𒉌...𒈿𒀀𒁶
𒈣<unk>𒉌𒁶...
𒈣𒊩𒆷𒉌𒁶𒈬𒌧𒌀𒌀𒆷𒁶
𒆠𒈿𒀀𒊩𒂷𒉌𒅗𒂵𒀀𒁶
𒅇𒈬𒌧𒊏𒊩𒁕𒀭𒅗
𒈾𒉘𒍢𒌈𒄭𒈬𒉌𒌈𒋻𒅈
𒉺𒇻𒍣𒂄𒄀𒊏𒊩𒁕𒀭𒅗
𒈾𒉘𒍢𒌈𒄭𒈬𒉌𒌈𒋻𒅈
𒀉𒃼𒊏𒈾𒊩𒂠𒁕𒀭𒅗
𒈾𒉘𒉺𒇻𒆳𒆳𒊏
𒈾𒉘𒂠𒄭𒈬𒉌𒌈𒋻𒅈
𒎏𒋤𒁺𒉘𒀭𒈾
𒄭𒇷𒊕𒈪𒂵
𒊩𒂄𒆷𒂼𒉌𒊏𒋛𒀀𒂵
𒀀𒀀𒉌𒈨𒁀𒀀
𒀭𒈹𒌉𒀭𒂗𒍪𒈾𒆤
𒂄𒄀𒌉𒀭𒎏𒄢𒅗𒊏
𒉆𒈬𒉌𒌈𒋻𒊑
𒀞𒀀𒅆𒂠𒁺𒍪𒂷𒈨𒇷
𒊿𒊿𒈾𒅖𒁶𒆪𒇲𒍪𒈨𒇷
𒌺𒈾𒅗𒄷𒄭𒅅𒍪𒈨𒇷
𒄯𒊏𒀭𒈾𒍣𒊮𒅅𒍪𒂷𒈨𒂗
𒉺𒇻𒊮𒄀𒅆𒊒𒁕...𒆬𒂵𒈨𒇷
𒈗𒌑𒀀𒍣𒂍𒀭𒈾𒈨𒇷
𒈹𒍝𒀊𒃲𒀭𒈾𒈨𒇷
<unk>𒂊𒁀𒀊𒌌𒅇
𒁈𒈤𒄩𒊕𒅍𒆷𒀀𒁀𒀊𒌌𒈨𒇷
𒄑𒄖𒍝𒍝𒆳𒈾𒂉𒃻𒊏𒀀𒁀𒀊𒌌𒅇
𒊕𒍪𒃞𒁯𒀀𒁀𒀊𒌌𒅇
𒁇𒍪𒂠𒌆𒋠𒋤𒋤𒉈𒁀𒀊𒌌𒅇
𒌆𒉆𒈗𒇲𒅗𒊮𒇲𒀀𒁀𒀊𒌌𒅇
𒆪𒀭𒈠𒀉𒅍𒉈𒁀𒀊𒌌𒅇
𒄑𒆪𒀀𒄭𒁁𒁁𒁺𒁀𒀊𒌌𒅇
𒋾𒋤𒄑𒉼𒋛𒁲𒂊𒉈𒁀𒀊𒌌𒅇
𒄑𒊒𒋢𒂊𒌈𒃡𒊏𒍠𒆟𒁺𒀀𒁀𒀊𒌌𒅇
𒋗𒍪𒂠𒉺𒆬𒄀𒁀𒀊𒌌𒅇
𒄊𒍪𒂠𒋢𒂊𒁍𒆬𒄀𒁀𒀊𒌌𒅇
𒄭𒌇𒈨𒇷𒄯𒊏𒀭𒈾𒁽𒁲𒉈𒁀𒀊𒌌𒅇
𒀫𒍝𒆳𒈾𒁶𒃮𒆬𒂷𒀀𒉈𒁲𒉈𒁀𒀊𒌌𒅇
𒊮𒆠𒉘𒍪𒅇𒌓𒃶𒅎𒋤𒁺𒂊
𒀭𒉌𒈪𒊑𒅔𒀝𒈾𒁕𒀊𒉽𒊑
𒀭𒂗𒆤𒇽𒉆𒋻𒋻𒊑𒉈𒋗𒈾𒀭𒉌𒅁𒁄𒂊
𒀭𒈹𒆤𒊩𒈬𒉌𒅔𒅗
𒊮𒄾𒆷𒀭𒎏𒂍𒃲𒅗𒍪
𒈧𒈪𒌢𒁀𒀭𒆥
𒈧𒌓𒌓𒀀𒁀𒀭𒀀𒋗𒉀𒀀𒋗𒉀
𒄠𒄯𒊕𒂷𒅗𒂠𒁀𒀭𒇲𒇲
𒂍𒉒𒈤𒅗𒉣𒁲𒁮
𒂄𒀭𒌓𒅇𒀊𒂍𒌓𒌓𒊏𒈬𒈾𒉌𒌈𒆭𒆭
𒂄𒀭𒌓𒅇𒊕𒆠𒌓𒂵𒉌𒈬𒅆𒌈𒍣𒍣
𒂄𒄀𒉺𒇻𒍣...𒉆...
...𒅗𒁯𒁯𒅆𒊷𒊷
𒌨𒊕𒆗𒂵𒊊𒂠𒌅𒁕
𒄢𒌉𒉆𒂄𒁀𒁺𒁀
𒀚𒌇𒊊𒉌𒂊𒉡𒆟𒁺
𒄯𒊕𒃲𒃲𒆷𒄊𒉌𒃻
𒌨𒊕𒆳𒊏𒈬𒊑𒊑𒄀𒌍
𒁈𒁈𒄀𒄊𒊓𒂵𒉌𒈪𒅗
𒈬𒍪𒍠𒀭𒈾𒂠𒈬𒅇𒃻
𒈗𒍪𒀭𒀸𒁽𒌓𒌓𒊏𒁲𒈠𒁺𒈾
𒂗𒁶𒍼𒆠𒌷𒈨𒉈𒈠𒆕𒀀
𒈣𒉆𒂵𒀀𒀭𒈪𒅔𒍑
𒀀𒉣𒉌𒊮𒆬𒂵𒊒𒀀𒆳𒈲𒊭𒌅𒁕𒀀
𒀭𒎏𒀀𒍪𒄞𒄢𒅘𒀀𒀜𒁀𒅗𒁲𒁶
<unk>...
...
...𒍪𒊏...
<unk>...<unk><unk>...
...𒋭𒁶𒉌𒉣...
...𒆠𒁄𒋫𒁺𒈾...
𒈗𒂗𒅗𒆃𒁕...𒊮𒈬𒉌𒅆𒊒𒅆𒊒𒉈
𒉺𒇻𒂄𒄀𒂗𒆃𒁕...𒊮𒈬𒉌𒅆𒊒𒅆𒊒𒉈
𒈗...𒀉𒋧𒈠𒀀𒁀𒈬𒁕𒂷𒂷
<unk>...𒀀𒁀𒈬𒆭𒆭
<unk>...𒈾𒍪𒅇𒀀𒁀𒁀𒋫𒌓𒁺𒌓𒁺
...𒇽𒊮𒍪𒅇𒈬𒍪𒀀𒀉𒍪𒀠𒈾𒈨
...𒀞𒍪𒀠𒉌𒉈𒅔𒅗𒂵
...𒋤𒋤𒁕𒍪𒀀𒈾𒁀𒋫𒀭𒌓𒁺𒌓𒁺
𒀭𒅎𒂂𒄷𒁶𒅗𒂀𒁕𒍪𒉈𒅆𒍪𒅇𒀀𒁀𒁀𒁺
𒌓𒁶𒋞𒄄𒄄𒁕𒍪𒉈
𒆳<unk>𒁁𒁺<unk>𒁕𒄯𒊕𒄀𒁶𒊕𒅎𒈪𒉺𒉺
𒆳𒊏𒂍𒁉𒀀𒅆𒈬𒉌𒁇𒁇
𒊎𒂊𒅆𒂍𒄭𒉌𒈪𒅗
𒀭𒌓𒁶𒉎𒍪𒅇𒀞𒀀𒈦𒄘𒃼𒅎𒈠𒉌𒌓𒁺
𒀭𒊊𒀕𒃲𒁶𒄑𒆪𒍪𒅇𒌀𒀀𒅗𒅎𒈠𒉌𒁀
𒄑𒁍𒁕𒍪𒅇𒅇𒁵𒌧𒈠𒅗𒋗𒁀𒉌𒁍𒁍
𒅅𒃲𒌷𒀀𒈨𒇷𒂦𒃲𒌧𒈠𒈨𒇷
𒊓𒁖𒀭𒆠𒂊𒁾𒁀𒈨𒇷𒄑𒍚𒊕𒆠𒂗𒄀𒁕𒋛𒂵𒈨𒇷
𒌒𒍪𒅇𒃶𒅅𒆷...𒄷𒈬𒉌𒌈𒅆𒊒𒉈
𒅗𒀭𒂗𒆤𒇲𒃻𒄖𒆷𒀀𒀭𒊕𒍝𒀭𒊨𒂠𒃶𒅎𒀝
𒊮𒆠𒉘𒀭𒈹𒆤𒋗𒈾𒌷𒁇𒊑
𒀭𒎏𒀀𒍪𒅇<unk><unk>𒆃𒁕𒈪𒉌𒅔𒅆𒊒𒅆𒊒𒁕𒋫
𒇇𒍣𒁕𒃢𒈬𒉌𒅔𒊹𒊹𒅈
𒍚𒍣𒁕𒈧𒈬𒉌𒅔𒊹𒊹𒅈
𒀖𒌓𒌓𒊏𒀫𒉈𒅔𒆕𒆕
𒀭𒋀𒆠𒂍𒋼𒉎𒅍𒈾𒈬𒈾𒁕𒀭𒆭𒆭𒅇
𒂍𒉆𒈗𒂍𒃶𒌌𒁀<unk>𒆠𒆬𒁀𒊕𒉈𒅔𒅍
𒈗𒀀𒉌𒀭𒀸𒁽𒌓𒌓𒊑𒅆𒄾𒄾𒆷𒉌𒈬𒅆𒁇𒁀𒊑
𒂄𒄀𒉺𒇻𒍣𒆠𒂗𒄀𒊏𒊏𒉆𒈬𒉌𒌈𒋻𒊑
𒌨𒊕𒂗𒃮𒅅𒆳𒆳𒊏𒀉𒍣𒁕𒌧𒈠
𒅇𒈠𒁺𒁀𒈬𒅇𒁲𒉈𒅗𒅗𒈬𒅗𒂵𒅎𒈠𒉌𒃻
𒆠𒁄𒉆𒁀𒁕𒋻𒁺𒂷𒂍𒁉𒇯𒇯𒁺𒈪𒉌𒃻𒃻
𒌗𒌓𒊬𒈨𒋗𒌌𒌌𒂷𒈾𒁀𒀭𒊨𒅇𒉈𒂊
𒀭𒊺𒌁𒁶𒈬𒍪𒅗𒌧𒈠𒅗𒅗𒆳𒆳𒊏𒅗𒄭𒄀𒂠𒃶𒅁𒅅
...𒀭𒎏𒃲𒎏𒂍𒉣𒈾𒆤...𒋢𒀀𒂔𒇲𒁕𒁶...𒄷𒈬𒌷𒅔𒉿𒉿
...𒉆𒄭𒈬𒉌𒅔𒋻𒅈
𒂍𒃲𒈤𒀭𒎏𒂍𒃲𒆷𒄰𒁈𒆬𒂵𒀀𒂉𒁀𒀀𒃻
𒀭𒅗𒁲𒆠𒂗𒄀𒊏𒊮𒋫𒃻𒉆𒍪𒅇
𒁲𒌧𒈠𒆠𒁉𒂠𒉌𒋻𒁺
𒂵𒆜𒌧𒈠𒆠𒁉𒂠𒉌𒁀𒊑
𒀉𒌇𒋛𒂵𒊭𒂷𒀸𒂠𒆷𒁀𒀭<unk>𒂊
𒂼𒌉𒉌𒅕𒊷𒂵𒈬𒈾𒀊𒁉
𒌉𒀀𒀀𒉌𒅕𒃻𒄀𒈾𒈬𒈾𒉌𒌈𒄄𒄄
𒆠𒂗𒄀𒊑𒃶𒅅𒈬𒁕𒀊𒋛
𒋀𒀕𒆠𒂊𒅗𒉌𒈬𒁕𒀊𒋤
<unk>𒉌𒂠𒂵𒆠𒌁𒁕𒈬𒁕𒀀𒂷𒂷
𒈗𒂊𒆪𒆳𒁲𒂊𒂠𒅗𒂵𒀀𒉆𒆗𒂵𒉈𒂊𒈦𒄘𒃼𒉈𒅔𒌓𒁺𒀀
𒉆𒌨𒊕𒂷𒉌𒋗𒍣𒉈𒅔𒂷𒊏
𒆠𒁄𒂊𒄘𒆠𒂠𒉈𒅔𒇲𒀀
𒌷𒈨𒋀𒀕𒆠𒂊𒃶𒅅𒆷𒄘𒁉𒈪𒉌𒌈𒍣𒂵𒀀
𒈗𒈲𒍝𒆳𒈾𒁯𒀀𒌉𒀭𒂗𒆤𒇲
𒃞𒂼𒆷𒊕𒀭𒂠𒅍𒅍
𒀭𒁕𒆠𒈤𒄩𒈾𒊮𒊨𒅇𒄯𒊏𒀸𒁕𒁈𒃲𒂊𒋛𒀀
𒉌𒋾𒌓𒉌𒆷𒌧𒂊𒆳𒆳𒊑𒀀𒉈𒄾𒆷𒅗𒅗
𒂗𒀭𒀸𒁽𒌓𒌓𒍠𒊩
𒀭𒊺𒉀𒍠𒊩